**GUVERNUL ROMÂNIEI**

# A blue and yellow emblem with red and yellow colors Description automatically generated

# HOTĂRÂRE

**pentru modificarea Anexei nr. 1 la Hotărârea Guvernului nr. 810/2023 pentru aprobarea normelor metodologice privind acordarea facilităţilor de transport pentru elevi, precum și a Anexei la Hotărârea Guvernului nr. 811/2023 pentru aprobarea Normelor metodologice privind acordarea facilităţilor de transport intern feroviar şi cu metroul pentru studenţi**

Având în vedere prevederile art. 83 din Legea învăţământului preuniversitar nr. 198/2023, cu modificările și completările ulterioare, precum și prevederile art. 98 alin. (4) şi ale art. 128 alin. (3)-(5) din Legea învăţământului superior nr. 199/2023, cu modificările și completările ulterioare,

În temeiul art. 108 din Constituția României, republicată,

Guvernul României adoptă prezenta hotărâre.

**Art. I.** La Anexa nr. 1 la Hotărârea Guvernului nr. 810/2023 pentru aprobarea normelor metodologice privind acordarea facilităţilor de transport pentru elevi, publicată în Monitorul Oficial al României, Partea I, nr. 812 din 8 septembrie 2023, cu modificările și completările ulterioare, alineatul (1) al articolului 14, se modifică și va avea următorul cuprins:

„(1) Ministerul Educaţiei şi Autoritatea pentru Reformă Feroviară încheie un protocol pentru transmiterea datelor de identificare ale elevilor, astfel încât Autoritatea pentru Reformă Feroviară să transmită, pe baza unui protocol elaborat de Autoritatea pentru Reformă Feroviară, datele de identificare ale elevilor, următoarelor entități:

a) autorităţilor administraţiei publice centrale și locale;

b) instituțiilor publice centrale și locale;

c) operatorilor de transport intern feroviar;

d) operatorilor de transport cu metroul;

e) operatorilor de transport public local, inclusiv metropolitan şi judeţean;

f) operatorilor de transport rutier;

g) operatorilor de transport care efectuează serviciu public de transport persoane pe căile navigabile interioare, în baza contractului încheiat, după caz, cu Ministerul Transporturilor şi Infrastructurii, cu autoritatea administraţiei publice locale sau judeţene sau asociaţia de dezvoltare intracomunitară.”

**Art. II.** Anexa la Hotărârea Guvernului nr. 811/2023 pentru aprobarea Normelor metodologice privind acordarea facilităţilor de transport intern feroviar şi cu metroul pentru studenţi, cu modificările și completările ulterioare, publicată în Monitorul Oficial al României, Partea I, nr. 813 din 8 septembrie 2023, se modifică după cum urmează:

**1.** La articolul 1 după litera e) se introduc două noi litere, literele f) și g), cu următorul cuprins:

„f) legitimație ISIC (International Student Identity Card) emisă pe suport plastic - o legitimație emisă în format fizic, recunoscută la nivel global, ce face parte dintr-un proiect UNESCO și care atestă statutul de student al posesorului pentru perioada de valabilitate menționată pe legitimație. Perioada de valabilitate a legitimației ISIC acoperă anul academic în care a fost emisă. Modelul legitimației ISIC emisă pe suport plastic se regăsește în Anexa 1.1 la prezentele norme metodologice și conține în mod obligatoriu steagul României, logo-ul legitimației ISIC, procentul de reducere pentru care este eligibil posesorul conform legii, fotografia posesorului, datele personale ale posesorului (nume, prenume și data nașterii), codul numeric personal al posesorului, numele instituției de învățământ superior la care posesorul este înmatriculat la forma de învățământ cu frecvență, perioada de valabilitate a legitimației, seria unică ISIC;

g) legitimație ISIC (International StudentIdentity Card) emisă în format digital - o legitimație emisă în format digital și utilizată prin intermediul unei aplicații dedicate, recunoscută la nivel global, ce face parte dintr-un proiect UNESCO și care atestă statutul de student al posesorului pentru perioada de valabilitate menționată pe legitimație. Perioada de valabilitate a legitimației ISIC acoperă anul academic în care a fost emisă. Modelul legitimației ISIC emisă în format digital se regăsește în Anexa 1.2 la prezentele norme metodologice și conține în mod obligatoriu steagul României, logo-ul legitimației ISIC, seria unică ISIC, indicatorul de valabilitate a legitimației, procentul de reducere pentru care este eligibil posesorul conform legii, fotografia posesorului, datele personale ale posesorului (nume, prenume și data nașterii), codul numeric personal al posesorului, numele instituției de învățământ superior la care posesorul este înmatriculat la forma de învățământ cu frecvență, perioada de valabilitate a legitimației, data/ora/minutul/secunda curente cu rol de element dinamic, precum și elemente dinamice de securitate ISIC cu efect de „in and out”. ”

**2.** La articolul 2 alineatele (1) - (4) se modifică și vor avea următorul cuprins:

„(1) Studenţii români/străini, în vârstă de până la 30 de ani, înmatriculaţi la forma de învăţământ cu frecvenţă în instituţiile de învăţământ superior acreditate din România şi din Academia Română beneficiază pe teritoriul României de tarif redus cu 90% la toate categoriile de trenuri, clasa a II-a, pe tot parcursul anului calendaristic atât timp cât îşi păstrează calitatea de student confirmată prin viza de valabilitate aplicată pe legitimaţia de student pentru reducere/gratuitate la transport sau prin intermediul unei legitimații ISIC emisă pe suport plastic sau digital si aflata in perioada de valabilitate.

(2 )Studenţii cu unul sau ambii părinţi decedaţi, precum şi studenţii proveniţi din centrele de plasament sau care au fost în plasament la familia extinsă, substitutivă sau la asistent maternal potrivit prevederilor art. 64 alin. (1) din Legea nr. 272/2004 privind protecţia şi promovarea drepturilor copilului, republicată, cu modificările şi completările ulterioare, beneficiază pe teritoriul României de gratuitate la toate categoriile de trenuri la transportul feroviar intern, clasa a II-a, pe tot parcursul anului calendaristic atât timp cât îşi păstrează calitatea de student confirmată prin viza de valabilitate aplicată pe legitimaţia de student pentru reducere/gratuitate la transport sau prin intermediul unei legitimatii studentesti ISIC emisa pe suport plastic sau digital si aflata in perioada de valabilitate

(3) Studenţii cetăţeni români, până la împlinirea vârstei de 30 de ani, care sunt înmatriculaţi la instituţii de învăţământ în străinătate la forma de învăţământ cu frecvenţă beneficiază pe teritoriul României de tarif redus cu 50% la toate categoriile de trenuri, clasa a II-a, pe tot parcursul anului calendaristic începând cu data prevăzută la art. 260 alin. (15) din Legea nr. 199/2023, cu modificările ulterioare atât timp cât îşi păstrează calitatea de student, confirmata prin intermediul unei legitimatii ISIC emisa pe suport plastic sau in format digital si aflata in perioada de valabilitate

(4) Operatorii de transport feroviar de călători emit studenţilor titluri de călătorie cu reducere/gratuitate pentru toate categoriile de tren, clasa a II-a, pe orice relaţie de călătorie, pe toată durata anului calendaristic până la finalizarea anului universitar pentru care instituţia de învăţământ superior a aplicat viza de valabilitate pe legitimaţia de student pentru reducere/gratuitate la transport sau pentru care legitimatia ISIC emisa pe suport plastic sau digital se afla in perioada de valabilitate cu respectarea prevederilor Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor).”.

**3.** La articolul 2, alineatul (8), după litera d) se introduce o nouă literă, litera e), cu următorul cuprins:

„e) legitimația International Student Identity Card, denumită în continuare legitimația ISIC; modelul legitimației ISIC, în format fizic, se regăsește în Anexa nr. 11 la prezentele norme metodologice.”

**4.** La articolul 2, după alineatul (8) se introduc două noi alineate, alineatele (81) și (82), cu următorul cuprins:

„(81) Prin derogare de la prevederile alin. (8), documentul prevăzut la lit. e) poate fi prezentat și în format digital. Modelul legitimației ISIC, în format digital, se regăsește în Anexa nr. 12 la prezentele norme metodologice.”

(82) Pe legitimatia ISIC emisă pe suport plastic, precum și pe legitimația emisă în format digital, în funcție de eligibilitatea din punct de vedere al reducerii la care se încadrează studentul care deține legitimația, va fi afișată una dintre următoarele reduceri/gratuități acordate conform alin (6) :

a) 100 % reducere (gratuitate) conform modelelor din Anexa 11si Anexa 12 la prezentele norme metodologice în cazul studenţilor cu unul sau ambii părinţi decedaţi, precum şi în cazul studenţilor proveniţi din centre de plasament sau care au fost în plasament la familia extinsă, substitutivă sau la asistent maternal;

b) 90% reducere conform modelelor din Anexa 11si Anexa 12 la prezentele norme metodologice în cazul studenţilor români/străini, în vârstă de până la 30 de ani, înmatriculaţi la forma de învăţământ cu frecvenţă în instituţiile de învăţământ superior acreditate din România şi în Academia Română;

c) 50% reducere, pentru transportul intern feroviar, conform modelelor din Anexa 11si Anexa 12 la prezentele norme metodologice pentru studenţii cetăţeni români, până la împlinirea vârstei de 30 de ani, care sunt înmatriculaţi la instituţii de învăţământ în străinătate la forma de învăţământ cu frecvenţă începând cu data prevăzută la art. 260 alin. (15) din cadrul Legii învăţământului superior nr. 199/2023, cu modificările şi completările ulterioare.”

**5.** La articolul 2 alineatele (9) - (11) și (16) se modifică și vor avea următorul cuprins:

„(9) Emiterea legitimaţiilor de călătorie prevăzută la alin. (7) prin canale alternative pentru studenţii beneficiari de reducere 50%, 90% şi 100% se realizează după ce calitatea de student a fost confirmată. Calitatea de student poate confirmată fie online, fie la casa de bilete a operatorului de transport.

(10) Confirmarea online prevăzută la alin. (9) se face:

a) prin interogarea bazei de date pe care Ministerul Educaţiei o face accesibilă Autorităţii pentru Reformă Feroviară şi, prin aceasta, operatorilor de transport feroviar;

b) de către instituţiile de învăţământ superior ale căror date de contact oficiale sunt înregistrate şi validate la operatorul feroviar.

c) Prin interogarea bazei de date a legitimatiilor ISIC care este accesibila Autoritatii pentru Reforma Feroviara

(11) Confirmarea la casa de bilete a operatorului de transport prevăzută la alin. (9) se face prin prezentarea unuia dintre documentele prevăzute la alin. (8) si (81) ulterior studentul putând procura bilete online pe perioada întregului an universitar respectiv.

...

(16) De la data începerii anului universitar şi până la data de 30 noiembrie inclusiv, studenţii pot călători în baza legitimaţiei de student pentru reducere/gratuitate la transport, vizată pentru anul universitar anterior precum si a legitimatiei ISIC emisa in format fizic sau digital si aflata in perioada de valabilitate. In cazul studenţilor cetăţeni români care sunt înmatriculaţi la instituţii de învăţământ în străinătate la forma de învăţământ cu frecvenţă acestia pot calatori in baza carnetului/cardului de student, vizat pentru anul universitar anterior sau a legitimatiei ISIC emisa in format fizic sau digital si aflata in perioada de valabilitate, iar pentru studenţii din anul I de studii se va accepta şi adeverinţa emisă de instituţia de învăţământ superior pentru anul universitar în curs, cu excepţia studenţilor din anii terminali care pot călători numai până la data de 30 septembrie inclusiv. Instituţiile de învăţământ superior nu pot restricţiona drepturile prevăzute la art. 2 alin. (1) şi (2) pentru studenţii din ani terminali, inclusiv după susţinerea examenelor de finalizare a ciclului de studii universitare urmat.”

**6.** La articolul 3 alineatul (3)se modifică și va avea următorul cuprins:

„(3) În cazul în care, în tren, sunt depistaţi călători care sunt în posesia unor legitimaţii de student pentru reducere/gratuitate la transport sau a unor legitimatii ISIC emise in format fizic sau digital care nu le aparţin, călătorii sunt consideraţi ca fiind fără legitimaţie de călătorie şi sunt trataţi conform reglementărilor proprii ale operatorului de transport şi legislaţiei în vigoare.”

**7.** La articolul 5, alineatele (4), (5) și (7) se modifică și vor avea următorul cuprins:

„(4) Eliberarea/Reîncărcarea abonamentelor lunare şi titlurilor de transport de tip "10 călătorii" pentru studenţi pe suport card contactless reîncărcabil nominal se face:

a) în baza legitimaţiei de student pentru reducere/gratuitate la transport vizată pentru anul universitar în curs sau a legitimatiei ISIC prevazute la art 1 lit f) si g) şi a unui act de identitate, respectiv carte de identitate, paşaport sau permis de şedere, acolo unde este cazul ;

b) în momentul în care verificarea calităţii de student se poate realiza prin interogarea sau, după caz, accesarea bazei de date a Ministerului Educaţiei și a bazei de date ISIC, studenţii trebuie să prezinte la casieriile din staţiile de metrou cartea de identitate, paşaportul sau permisul de şedere.

(5) De la data începerii anului universitar şi până la data de 30 noiembrie inclusiv, pentru eliberarea titlurilor de transport pentru studenţi se va accepta legitimaţia de student pentru reducere/gratuitate la transport vizată pentru anul universitar anterior, excepţie făcând legitimaţia pentru anul terminal de studii, sau legitimatia ISIC emisa in format fizic sau digital si aflata in perioada de valabilitate iar pentru studenţii din anul I de studii se va accepta si adeverinţa emisă de instituţia de învăţământ superior pentru anul universitar în curs, conform anexei nr. 11.

...

(7) În cazul în care abonamentele lunare şi titlurile de transport de tip "10 călătorii" cu reducere 90% sau gratuite pentru studenţi sunt reîncărcate pe cardurile contactless reîncărcabile nominale prin intermediul unui portal şi/sau al aplicaţiilor mobile, verificarea calităţii de student se va realiza prin interogarea/accesarea bazei de date a Ministerului Educaţiei, conform unui protocol încheiat în condiţiile legii şi reglementărilor proprii ale operatorului de transport cu metroul, cu respectarea prevederilor Regulamentului (UE) 2016/679 sau prin interogarea bazei de date ISIC.”

**8.** La articolul 6, alineatul (1) se modifică și va avea următorul cuprins:

„(1) La verificarea legalităţii călătoriei cu metroul, studenţii prezintă legitimaţia de student pentru reducere/gratuitate la transport vizată pentru anul universitar în curs sau, după caz, legitimatia ISIC prevazuta la art 1 lit f) si g), precum şi cartea de identitate, paşaportul sau permisul de şedere, acolo unde este cazul.”

**9.** La articolul 9, alineatul (1) se modifică și va avea următorul cuprins:

„(1) Ministerul Educaţiei şi Autoritatea pentru Reformă Feroviară încheie un protocol pentru transmiterea, în urma interogării bazei de date a Ministerului Educaţiei folosind CNP-ul studentului și, după caz, a bazei de date ISIC, a datelor de identificare ale studenţilor care au solicitat sau solicită emiterea legitimaţiilor de călătorie/titlurilor de transport, astfel încât Autoritatea pentru Reformă Feroviară să pună rezultatele interogării la dispoziţia autorităţilor administraţiei publice centrale și locale, instituțiilor publice centrale și locale, precum și operatorilor de transport intern feroviar, operatorilor de transport cu metroul, operatorilor de transport local în comun, operatorilor de transport intern auto și, după caz, operatorilor de transport naval, astfel:

a) numele şi prenumele studentului;

b) codul numeric personal al studentului;

c) seria şi numărul cărții de identitate sau, după caz, paşaportului;

d) data naşterii;

e) seria şi numărul legitimaţiei de student pentru reducere/gratuitate la transport sau, după caz, seria unică a legitimației ISIC;

f) menţionarea dreptului la gratuitate pentru studenţii beneficiari de gratuitate şi statutul de student (dacă mai are sau nu calitatea de student). ”

**10.** După Anexa nr. 1 se introduc două noi anexe, Anexele nr. 11 și nr. 12, având cuprinsul prevăzut în anexa care face parte integrantă din prezenta hotărâre.

**11.** Tabelul din Anexa nr. 5 la normele metodologice se modifică și va avea următorul conținut:

„

|  |  |  |  |  |  |  |
| --- | --- | --- | --- | --- | --- | --- |
| Nr. crt. | Numele și prenumele | Solicitantul (S) | Nr. și seria legitimației de student/adeverinței/  Seria legitimației ISIC | Cantitatea | C.I./Pașaport/Permis de ședere - seria și numărul | Seria cardului contactless |
|  |  |  |  |  |  |  |
|  |  |  |  |  |  |  |

”

**12.** Tabelul din Anexa nr. 8 la normele metodologice se modifică și va avea următorul conținut:

„

|  |  |  |  |  |  |  |
| --- | --- | --- | --- | --- | --- | --- |
| Nr. crt. | Numele și prenumele | Solicitantul (S) | Nr. și seria legitimației de student/adeverinței/  Seria legitimației ISIC | Cantitatea | C.I./Pașaport/Permis de ședere - seria și numărul | Seria cardului contactless |
|  |  |  |  |  |  |  |
|  |  |  |  |  |  |  |

”

**PRIM-MINISTRU**


**ION-MARCEL CIOLACU**

**ANEXĂ**

**Anexa nr. 11**

**la normele metodologice**

**Modelul legitimației ISIC în format fizic**

**

**.**

**Anexa nr. 12**

**la normele metodologice**

**Modelul legitimației ISIC în format digital**

